Document ID: 32009D0546

ΑΠΌΦΑΣΗ ΤΗΣ ΕΠΙΤΡΟΠΉΣ
της 8ης Ιουλίου 2009
σχετικά με την εξαίρεση της αναζήτησης και της εκμετάλλευσης πετρελαίου και αερίου στις Κάτω Χώρες από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών
[κοινοποιηθείσα υπό τον αριθμό Ε(2009) 5381]
(Το κείμενο στην ολλανδική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2009/546/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (1), και ιδίως το άρθρο 30 παράγραφοι 5 και 6,
το αίτημα που υπέβαλε η επιχείρηση Nederlandse Aardolie Maatschappij BV (εφεξής «NAM») με ηλεκτρονικό ταχυδρομείο στις 26 Φεβρουαρίου 2009,
Κατόπιν διαβούλευσης με τη γνωμοδοτική επιτροπή για τις δημόσιες συμβάσεις,
Εκτιμώντας τα ακόλουθα:
I. ΠΡΑΓΜΑΤΙΚΑ ΠΕΡΙΣΤΑΤΙΚΑ
(1)
Με την απόφαση 93/676/ΕΚ της Επιτροπής (2), οι συμβαλλόμενοι φορείς για την αναζήτηση ή για την εξόρυξη πετρελαίου ή αερίου στις Κάτω Χώρες, επιτρεπόταν να εφαρμόζουν εναλλακτικό καθεστώς αντί του συνόλου κανόνων που προβλέπονταν κανονικά βάσει της ισχύουσας τότε οδηγίας. Το εναλλακτικό καθεστώς συνεπάγεται ορισμένες υποχρεώσεις στατιστικού χαρακτήρα καθώς και την υποχρέωση τήρησης των αρχών της αμεροληψίας και της προμήθειας με ανταγωνιστική διαδικασία όσον αφορά την ανάθεση συμβάσεων προμηθειών, εκτέλεσης έργων και παροχής υπηρεσιών, ιδίως αναφορικά με τις πληροφορίες που ο φορέας θέτει στη διάθεση των επιχειρήσεων σχετικά με τις προθέσεις του για την προμήθεια. Τα αποτελέσματα της απόφασης εκείνης διασφαλίστηκαν με την επιφύλαξη των διατάξεων του άρθρου 30 της οδηγίας 2004/17/ΕΚ μέσω του άρθρου 27 όταν αντικατάστησε την προηγούμενη οδηγία.
(2)
Στις 26 Φεβρουαρίου του 2009, με το ηλεκτρονικό ταχυδρομείο η ΝΑΜ διαβίβασε στην Επιτροπή αίτημα δυνάμει του άρθρου 30 παράγραφος 5 της οδηγίας 2004/17/ΕΚ. Σύμφωνα με τις διατάξεις του πρώτου εδαφίου του άρθρου 30 παράγραφος 5, η Επιτροπή πληροφόρησε σχετικά τις αρχές των Κάτω Χωρών με επιστολή της 25ης Ιουνίου 2008, στην οποία οι αρχές των Κάτω Χωρών απάντησαν με το ηλεκτρονικό ταχυδρομείο στις 26 Μαρτίου 2009. Επίσης, στις 9 Μαρτίου του 2009 η Επιτροπή ζήτησε από τη NAM συμπληρωματικές πληροφορίες με το ηλεκτρονικό ταχυδρομείο, τις οποίες η NAM απέστειλε με το ηλεκτρονικό ταχυδρομείο στις 23 Μαρτίου 2009.
(3)
Το αίτημα που υποβλήθηκε από τη ΝΑΜ αφορά την αναζήτηση και την εκμετάλλευση πετρελαίου και αερίου στις Κάτω Χώρες. Σύμφωνα με προηγούμενες αποφάσεις της Επιτροπής περί συγκεντρώσεων (3), στο αίτημα περιγράφονταν τρεις διακριτές δραστηριότητες που ασκεί η ΝΑΜ, δηλαδή:
α)
αναζήτηση πετρελαίου και φυσικού αερίου·
β)
παραγωγή πετρελαίου και
γ)
παραγωγή φυσικού αερίου.
Σύμφωνα με τις προαναφερθείσες αποφάσεις της Επιτροπής, για την εφαρμογή της παρούσας οδηγίας θα θεωρηθεί ότι η «παραγωγή» περιλαμβάνει και την «ανάπτυξη», δηλαδή τη συγκρότηση επαρκούς υποδομής για μελλοντική παραγωγή (εξέδρες πετρελαίου, σωληνώσεις, τερματικοί σταθμοί κ.λπ.).
II. ΝΟΜΙΚΟ ΠΛΑΙΣΙΟ
(4)
Το άρθρο 30 της οδηγίας 2004/17/ΕΚ προβλέπει ότι οι συμβάσεις οι οποίες έχουν σκοπό να καταστήσουν δυνατή την άσκηση δραστηριότητας που εμπίπτει στο πεδίο εφαρμογής της οδηγίας 2004/17/ΕΚ δεν υπόκεινται στις διατάξεις της εν λόγω οδηγίας εάν η δραστηριότητα, στο κράτος μέλος όπου ασκείται, είναι απευθείας εκτεθειμένη στον ανταγωνισμό σε αγορές στις οποίες η πρόσβαση δεν περιορίζεται. Η άμεση έκθεση στον ανταγωνισμό εκτιμάται με βάση αντικειμενικά κριτήρια, λαμβανομένων υπόψη των συγκεκριμένων χαρακτηριστικών του οικείου τομέα. Θεωρείται ότι η πρόσβαση σε μία αγορά δεν περιορίζεται, εφόσον το κράτος μέλος έχει ενσωματώσει στο εθνικό δίκαιο και εφαρμόζει τις διατάξεις της σχετικής κοινοτικής νομοθεσίας για την ελευθέρωση ενός συγκεκριμένου τομέα ή μέρους του.
(5)
Εφόσον οι Κάτω Χώρες έχουν ενσωματώσει στο εθνικό δίκαιο και εφαρμόζουν την οδηγία 94/22/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών αναζήτησης, εξερεύνησης και παραγωγής υδρογονανθράκων (4), η πρόσβαση στην αγορά πρέπει να θεωρείται ότι δεν είναι περιορισμένη σύμφωνα με τις διατάξεις του άρθρου 30 παράγραφος 3 της οδηγίας 2004/17/ΕΚ. Η άμεση έκθεση στον ανταγωνισμό σε συγκεκριμένη αγορά πρέπει να εκτιμηθεί βάσει διαφόρων δεικτών, κανένας από τους οποίους δεν είναι αφ’ εαυτού καθοριστικός.
(6)
Για τις αγορές που αφορά η παρούσα απόφαση, κριτήριο που θα πρέπει να λαμβάνεται υπόψη αποτελεί το μερίδιο αγοράς των κύριων παραγόντων σε δεδομένη αγορά. Άλλο κριτήριο αποτελεί ο βαθμός συγκέντρωσης σε αυτές τις αγορές. Δεδομένου ότι, για τις διάφορες δραστηριότητες που καλύπτονται από την παρούσα απόφαση οι συνθήκες ποικίλλουν, η εξέταση της κατάστασης του ανταγωνισμού πρέπει να λαμβάνει υπόψη τις διάφορες καταστάσεις που επικρατούν στις διάφορες αγορές.
(7)
Η παρούσα απόφαση ισχύει με την επιφύλαξη της εφαρμογής των κανόνων περί ανταγωνισμού.
III. ΑΞΙΟΛΟΓΗΣΗ
(8)
Στις προηγούμενες αποφάσεις της Επιτροπής που αναφέρονται ανωτέρω στην αιτιολογική σκέψη 3, καθεμιά από τις τρεις δραστηριότητες που αποτελούν το αντικείμενο του αιτήματος αυτού (αναζήτηση πετρελαίου και φυσικού αερίου, παραγωγή πετρελαίου και παραγωγή φυσικού αερίου) έχει θεωρηθεί ότι αποτελεί ξεχωριστή αγορά προϊόντος. Κατά συνέπεια οι δραστηριότητες αυτές πρέπει να εξεταστούν ξεχωριστά.
(9)
Σύμφωνα με πάγια πρακτική της Επιτροπής (5), η αναζήτηση πετρελαίου και φυσικού αερίου αποτελεί μια από τις σχετικές αγορές προϊόντος, δεδομένου ότι δεν είναι δυνατόν να καθοριστεί εξαρχής κατά πόσον η αναζήτηση θα καταλήξει στην ανακάλυψη πετρελαίου ή φυσικού αερίου. Επιπλέον, με την ίδια μακροχρόνια πρακτική της Επιτροπής έχει διαπιστωθεί ότι το γεωγραφικό πεδίο της εν λόγω αγοράς είναι παγκόσμιο.
(10)
Είναι δυνατό να διακριθούν τρεις τρόποι μέτρησης των μεριδίων αγοράς των επιχειρήσεων που ασκούν δραστηριότητα αναζήτησης: δαπάνη κεφαλαίου, αποδεδειγμένα αποθέματα και αναμενόμενη παραγωγή. Κατά καιρούς, έχει θεωρηθεί σκόπιμο να ληφθεί ως παράμετρος αξιολόγησης των μεριδίων αγοράς επιχειρήσεων στην αγορά αναζήτησης η κεφαλαιακή δαπάνη (6). Η παράμετρος αυτή όμως έχει κριθεί ακατάλληλη, μεταξύ άλλων λόγω των σημαντικών διαφορών ανάμεσα στα επίπεδα επενδύσεων που κατ’ ανάγκη εμφανίζονται σε διαφορετικές γεωγραφικές περιοχές. Δηλαδή απαιτούνται μεγαλύτερες επενδύσεις αναζήτησης για πετρέλαιο και για αέριο στη Βόρειο Θάλασσα σε σχέση με την αναζήτηση, π.χ. στη Μέση Ανατολή. Παράλληλα, για την αξιολόγηση των μεριδίων αγοράς επιχειρήσεων στον εν λόγω τομέα έχουν εφαρμοστεί δύο άλλες παράμετροι, δηλαδή το μερίδιο αποδεδειγμένων κοιτασμάτων τους και η αναμενόμενη παραγωγή (7).
(11)
Σύμφωνα με τις διαθέσιμες πληροφορίες, στις 31 Δεκεμβρίου 2007 τα συνδυασμένα αποδεδειγμένα αποθέματα πετρελαίου και αερίου ανέρχονταν συνολικά σε 378,6 δισεκατ. κανονικά κυβικά μέτρα ισοδύναμου πετρελαίου (εφεξής «Sm3 ι. π.») παγκοσμίως (8). Από την 1η Ιανουαρίου 2008, τα συνδυασμένα αποδεδειγμένα αποθέματα πετρελαίου και φυσικού αερίου στις Κάτω Χώρες ήταν ελαφρά περισσότερα από 1 426 δισεκατ. Sm3 ι. π. (9), δηλαδή ελαφρά περισσότερα από 3,7 %. Το αντίστοιχο μερίδιο της ΝΑΜ είναι ακόμη μικρότερο. Σύμφωνα με τα διαθέσιμα στοιχεία, εάν ως κριτήριο χρησιμοποιηθεί η αναμενόμενη παραγωγή, το μερίδιο αγοράς της ΝΑΜ θα μπορούσε να έχει θεωρηθεί αμελητέο. Έτσι, ενώ η σημερινή παραγωγή πετρελαίου της ΝΑΜ που ανέρχεται σε 0,04 εκατ. βαρέλια πετρελαίου ημερησίως αναμένεται ότι θα αυξηθεί σε 0,06 εκατ. βαρέλια ημερησίως με πλήρη ανάπτυξη του πεδίου Schoonebeek στις ανατολικές Κάτω Χώρες, η παραγωγή αυτή πρέπει συγκριθεί προς παγκόσμια ημερήσια παραγωγή πετρελαίου 81 533 εκατ. βαρέλια πετρελαίου, οπότε θα ισοδυναμούσε με μερίδιο 0,7 %. Επίσης, αν εξεταστεί ο βαθμός συγκέντρωσης της αγοράς αναζήτησης, που, εκτός από τις κρατικές επιχειρήσεις χαρακτηρίζεται από την παρουσία τριών διεθνώς κάθετα οργανωμένων ιδιωτικών εταιρειών οι οποίες ονομάζονται οι «υπερμεγάλοι» (BP, ExxonMobil και Shell) καθώς και των ονομαζόμενων «μεγάλοι», οι παράγοντες αυτοί θα πρέπει να θεωρηθούν ως ένδειξη άμεσης έκθεσης σε ανταγωνισμό.
(12)
Σύμφωνα με πάγια πρακτική της Επιτροπής (10), η ανάπτυξη και η παραγωγή (αργού) πετρελαίου αποτελεί ξεχωριστή αγορά προϊόντος, της οποίας το γεωγραφικό πεδίο εφαρμογής είναι παγκόσμιο. Σύμφωνα με τα διαθέσιμα στοιχεία (11), η συνολική ημερήσια παραγωγή πετρελαίου παγκοσμίως το 2007 ανήλθε σε 81 533 εκατ. βαρέλια. Το ίδιο έτος, η συνολική παραγωγή της ΝΑΜ ανήλθε σε 0,04 εκατ. βαρέλια ημερησίως, που αντιστοιχεί σε μερίδιο αγοράς 0,49 %. Εξετάζοντας επίσης το βαθμό συγκέντρωσης στην αγορά για την αγορά παραγωγής αργού πετρελαίου, που, εκτός από τις κρατικές επιχειρήσεις χαρακτηρίζεται από την παρουσία των τριών διεθνώς κάθετα οργανωμένων ιδιωτικών εταιρειών που ονομάζονται οι «υπερμεγάλοι» (BP, ExxonMobil και Shell), των οποίων τα αντίστοιχα μερίδια παραγωγής πετρελαίου το έτος 2007 ανήλθαν σε 3,08 %, 2,32 % και 2,96 %, σύμφωνα με τα διαθέσιμα στοιχεία) καθώς και κάποιων ονομαζόμενων «μεγάλοι» (12), οι παράγοντες αυτοί θα πρέπει να θεωρηθούν ως ένδειξη άμεσης έκθεσης σε ανταγωνισμό.
(13)
Σε παλαιότερη απόφαση της Επιτροπής (13) που αφορά τον εφοδιασμό με αέριο τελικών καταναλωτών, στα κατάντη, γίνεται διάκριση μεταξύ αερίου χαμηλής θερμογόνου δυνάμεως (ΧΘΔ) και αερίου υψηλής θερμογόνου δυνάμεως (ΥΘΔ). Επίσης, η Επιτροπή εξέτασε κατά πόσον οι προμήθειες υγροποιημένου φυσικού αερίου (LNG) πρέπει να διακρίνονται από τις προμήθειες φυσικού αερίου μέσω αγωγού (14). Πάντως, μεταγενέστερη απόφαση της Επιτροπής (15) η οποία μεταξύ άλλων αφορά την ανάπτυξη και την παραγωγή φυσικού αερίου άφησε ανοικτό το θέμα κατά πόσο, για την εφαρμογή της εν λόγω απόφασης, υπήρχαν ξεχωριστές αγορές για αέριο χαμηλής θερμογόνου δυνάμεως (ΧΘΔ), αέριο υψηλής θερμογόνου δύναμης (ΥΘΔ) και υγροποιημένο φυσικό αέριο (LNG), «δεδομένου ότι η τελική εκτίμηση δεν επηρεάζεται από τον ορισμό που θα υιοθετηθεί». Για την εφαρμογή της παρούσας απόφασης το θέμα μπορεί επίσης να παραμείνει ανοικτό για τους ακόλουθους λόγους:
-
η ΝΑΜ δεν παράγει LNG,
-
η NAM ασκεί δραστηριότητα μόνο στις Κάτω Χώρες, ενώ η αγορά σποτ για το αέριο, που ονομάζεται Title Transfer Facility («TTF»), από την 01.07.2008 δεν κάνει πλέον διάκριση μεταξύ αερίου ΧΘΔ και αερίου ΥΘΔ. Επιπλέον, από την εν λόγω ημερομηνία η Gas Transport Services (ο εθνικός φορέας διαχείρισης του δικτύου αερίου στις Κάτω Χώρες) ασκεί πλήρη έλεγχο στη μετατροπή ποιότητας. Συνεπώς δεν είναι αναγκαίο οι προμηθευτές να κάνουν κράτηση δυναμικότητας μετατροπής.
(14)
Συνεπώς, για την εφαρμογή της παρούσας απόφασης, η σχετική αγορά προϊόντος μπορεί να αφεθεί ανοικτή και να θεωρηθεί ως παραγωγή φυσικού αερίου γενικά, χωρίς διάκριση μεταξύ ΧΘΔ, ΥΘΔ και LNG. Όσον αφορά τη γεωγραφική αγορά, σε προηγούμενες αποφάσεις της Επιτροπής (16) θεωρήθηκε ότι περιλαμβάνει τον Ευρωπαϊκό Οικονομικό Χώρο (ΕΟΧ), και ενδεχομένως και τη Ρωσία και την Αλγερία.
(15)
Σύμφωνα με τα διαθέσιμα στοιχεία (17), η συνολική παραγωγή αερίου στην ΕΕ το 2007 ανήλθε σε 191,9 εκατ. Sm3, ενώ η αντίστοιχη του ΕΟΧ για το ίδιο έτος σε 281,6 δισεκατ. Sm3. Η παραγωγή της ΝΑΜ για το έτος 2007 ανήλθε σε 50 δισεκατ. Sm3, που αντιστοιχεί σε μερίδιο αγοράς 17,76 %. Για το έτος 2007, η παραγωγή στη Ρωσία και την Αλγερία ανήλθε αντίστοιχα σε 607,4 και 83,0 δισεκατ. Sm3. Συνεπώς, η συνολική παραγωγή για τον ΕΟΧ, περιλαμβανόμενων της Ρωσίας και της Αλγερίας, ανήλθε συνολικά σε 972 δισεκατ. Sm3, όπου το μερίδιο αγοράς της ΝΑΜ ανήλθε σε 5,14 %. Επίσης, αν εξεταστεί ο βαθμός συγκέντρωσης της αγοράς για την αγορά παραγωγής φυσικού αερίου, που χαρακτηρίζεται από την παρουσία τριών «υπερμεγάλων» (BP, ExxonMobil και Shell) καθώς και άλλων «μεγάλων» επιχειρήσεων, όπως η ρωσική Gazprom, οι παράγοντες αυτοί πρέπει να θεωρηθούν σαν ένδειξη άμεσης έκθεσης σε ανταγωνισμό.
IV. ΣΥΜΠΕΡΑΣΜΑΤΑ
(16)
Λαμβανόμενων υπόψη των παραγόντων οι οποίοι εξετάζονται στις αιτιολογικές σκέψεις 3 έως 15, ο όρος της άμεσης έκθεσης στον ανταγωνισμό που ορίζεται στο άρθρο 30 παράγραφος 1 της οδηγίας 2004/17/ΕΚ πρέπει να θεωρηθεί ότι ικανοποιείται στις Κάτω Χώρες, όσον αφορά τις υπηρεσίες:
δ)
αναζήτηση πετρελαίου και φυσικού αερίου·
ε)
παραγωγή πετρελαίου και
στ)
παραγωγή φυσικού αερίου.
(17)
Εφόσον θεωρείται ότι πληρούται η προϋπόθεση της χωρίς περιορισμό πρόσβασης στην αγορά, η οδηγία 2004/17/ΕΚ δεν πρέπει να εφαρμόζεται όταν οι αναθέτουσες αρχές συνάπτουν συμβάσεις που έχουν σκοπό να επιτρέψουν την παροχή των υπηρεσιών οι οποίες παρατίθενται στα στοιχεία α) έως γ) της αιτιολογικής σκέψης 16 στις Κάτω Χώρες, ούτε όταν προκηρύσσονται διαγωνισμοί σχεδιασμού για την άσκηση τέτοιας δραστηριότητας στις Κάτω Χώρες.
(18)
Όπως προκύπτει από τις πληροφορίες που διαβίβασαν η ΝΑΜ και το Βασίλειο των Κάτω Χωρών, η παρούσα απόφαση βασίζεται στη νομική και πραγματική κατάσταση από τον Φεβρουάριο έως τον Μάρτιο του 2009. Δύναται να αναθεωρηθεί εφόσον, λόγω σημαντικών μεταβολών στη νομική ή στην πραγματική κατάσταση, δεν πληρούνται πλέον οι όροι εφαρμογής του άρθρου 30 παράγραφος 1 της οδηγίας 2004/17/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η οδηγία 2004/17/ΕΚ δεν εφαρμόζεται στις συμβάσεις που συνάπτουν οι αναθέτουσες αρχές και οι οποίες έχουν σκοπό να επιτρέψουν την παροχή των παρακάτω υπηρεσιών στις Κάτω Χώρες:
α)
αναζήτηση πετρελαίου και φυσικού αερίου,
β)
παραγωγή πετρελαίου, και
γ)
παραγωγή φυσικού αερίου.
Άρθρο 2
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 8 Ιουλίου 2009.

Labels: 5
14
0
3
12
18